Arbeiderpartiet gjorde et dårlig valg, og er i ferd med å stille gal diagnose og ta feil medisin.

NETTAVISEN MENER: Arbeiderpartiets problem ved årets valg var at partiet nesten ikke var til å kjenne igjen. Nå er partiet på god vei til å fortsette med de samme feilgrepene.

Arbeiderpartiet gjorde sitt dårligste valg fra opposisjon siden 1924. Velgerne lakk til alle kanter, eller ble sittende på gjerdet.

Nå starter prosessen med å finne ut hva partiet gjorde feil, og partileder Jonas Gahr Støre har følgende hypotese:

- Burde vi vært med på forlik om innvandring, forsvar og politi som viste seg å bli dårlig håndtert av regjeringen som hadde ansvaret? Vi var en kritisk og konstruktiv opposisjon. Var vi for konstruktive? Levde vi i ledelsen opp til forventningene? spurte han på landsstyremøtet denne uken.

Du kan se talen her: Partileder Jonas Gahr Støre om den politiske situasjonen

Det er lite i Jonas Gahr Støres spørsmål som minner om Arbeiderpartiet som et pragmatisk styringsparti som tar ansvar. Utsagnet har også null forståelse for det mange andre så - nemlig at Arbeiderpartiet først var med på forlik, for så å flykte fra dem.

Arbeiderpartiet var ikke for konstruktivt - partiet var for vinglete.

Når Arbeiderpartiet manglet en klar visjon for hvordan partiet ville gjøre Norge bedre, resignerte kjernevelgerne - enten ved å sitte på gjerdet eller å rømme til tydeligere alternativer.

Men det er en myte at valget var noe stort miljøopprør/distriktsopprør/venstresideopprør - til det var stemmene som gikk til SV, Miljøpartiet De Grønne og Senterpartiet for få.

Norge har små politiske motsetninger, og i viktige store saker har politikerne evne til å ta ansvar og inngå større kompromisser som vil overleve regjeringsskifter ved valgnederlag.

Det er illevarslende hvis Ap-leder Jonas Gahr Støre fra nå av vil bort fra slike tverrpolitiske kompromisser.

Der skiller han seg avgjørende fra forgjengeren Jens Stoltenberg, som startet på arbeidet med Pensjonsreformen i 2001, og fikk den vedtatt i et bredt forlik i Stortinget i 2007. Nå trengs et tilsvarende forlik i offentlig sektor, men da må Arbeiderpartiet være konstruktive og ansvarlige.

Arbeiderpartiet må fullføre sin interne evaluering, og ennå vet vi for lite om velgervandringene ved stortingsvalget til å skrive en endelig fasit. Men partiets DNA er å være tydelig, styringsdyktig og ansvarlig.

På landsstyremøtet spurte Jonas Gahr Støre om partiets politikk var god nok, klar nok og ny nok. Velgernes svar var nei.

Nå skal partiet utvikle ny politikk, og det skjer ikke mange månedene etter at partiets programkomité - ledet av nestleder Hadia Tajik - fullførte et slikt arbeid, med tittelen «Alle skal med» og hovedsakene arbeid, kunnskap, helse og klima.

Arbeiderpartiets hovedproblem ved årets valg var at sentrumsvelgerne ikke så noe grunn til å bytte ut Erna Solberg med Jonas Gahr Støre. Partiet brukte valgkampen på å fortelle alt som er galt til en velgermasse som er godt fornøyd. 15 milliarder i økt skatt var tydelig, men ikke hva velgerne skulle få igjen for mer penger til det offentlige.

Nettavisen mener at det er et feilspor for Arbeiderpartiet å være mindre ansvarlig og konstruktivt. Partiet har størst appell som et bredt folkeparti med styringsevne og en tydelig kurs for et moderne Norge.

Hva mener du? Tror du at Jonas Gahr Støre vil evne å gjenbygge Arbeiderpartiet, eller er partiet på vei nedover?